Sneeu in Namibië; reën in SA‘n Skermskoot van een van die video’s. Sneeu het vandeesweek in Namibië uitgesak nadat ŉ laedrukstelsel Sondag oor die Namibiese kus beweeg het. Die koue weer het reeds na Suid-Afrika oorgespoel met provinsies soos Gauteng, Noordwes en Mpumalanga wat vandeesweek buiteseisoenale reënval kan verwag. ŉ Inwoner van Namibië het Dinsdag op Facebook aangekondig dat dit op een van sy vriende se plaas gesneeu het. Die plaas Barbie naby Helmeringhausen in die suide van Namibië het glo onverwags sneeuval gekry, met buurplase in die omgewing wat dieselfde verskynsel bevestig het. Beeldmateriaal wat op sosiale media gedeel is, wys hoe dele van die plaashuis se dak en erf bedek is met ŉ wit laag sneeu. In ŉ video van die grasvlaktes op die plaas kan daar ook gesien word hoe die sneeu tot in die verte in val. Talle ander Namibiërs het ook foto’s van bevrore voëlbaddens en rypbedekte erwe, vensters, voorruite en motors op sosiale media gedeel. Die land se weerdiens het inwoners verlede week reeds gewaarsku dat die laedrukstelsel koue temperature, reënval en selfs sneeu tot gevolg sal hê. ŉ Paar boere in die Kharas-omgewing het reeds die impak van hierdie weerstoestande gevoel met vee wat weens die koue gevrek het. Die Namibiese nuusmaatskappy NBC Digital News berig dat ŉ boer in die Aroab-distrik sowat 30 bokke verloor het as gevolg van erge koue. Keetmanshoop se landelike kiesafdelingsraadslid, Gertjie Witbooi, het aan die nuusblad bevestig dat hierdie diere weens die koue gevrek het. Intussen het die laedrukstelsel reeds oor die Noord-Kaap inbeweeg wat ysige temperature en nat weerstoestande vir die res van Suid-Afrika beteken. Kgoloselo Mahlangu, ŉ weervoorspeller verbonde aan die Suid-Afrikaanse Weerdiens (SAWD), het Woensdag aan Maroela Media bevestig dat buiteseisoenale reënval van vandag af in provinsies verwag kan word. “Daar is reeds enkele reën- en donderbuie oor die weste van Noordwes, die Vrystaat en die Noord-Kaap aangeteken. Ligte reën sal na verwagting ook oor dele van Mpumalanga, Limpopo en moontlik die noorde van KwaZulu-Natal uitsak.” Volgens Mahlangu is die Noord-Koop vandag die koudste provinsie in Suid-Afrika, met maksimum temperature wat nie 15 ˚C oorskry nie. Hoewel Gauteng nie Woensdag reën sal kry nie, het die hele provinsie Donderdag ŉ 30%-kans vir reën, wat teen vroegmiddag ŉ verskyning sal maak. “Op hierdie stadium word geen reën Vrydag vir Gauteng voorspel nie, maar dit kan binne die volgende 24 uur verander. Saterdag is daar wel weer ŉ 30%-kans op reën oor die hele provinsie, met donderbuie wat grotendeels in die aand verwag word,” sê Mahlangu. Verwagte reën- en donderbuie sal na verwagting die res van die week in groot dele van die land voortduur, met dele van die platorand in Mpumalanga wat ook ligte reënbuie sal kry. Die Noord-, Wes- en Oos-Kaap sal Vrydag reën kry, met gebiede soos Kaapstad wat na verwagting yskoud sal wees met ŉ 80%-kans op reën. Die weerdiens het inwoners aan die Kaapse kus gewaarsku dat die verwagte reënval tot moontlike oorstromings kan lei, wat eiendomme en infrastruktuur kan beskadig. Die jongste laedrukstelsel sal ook daartoe lei dat die meeste dele van die land se temperature met 1 ˚C of 2 ˚C kan daal, wat ŉ verdere bedreiging vir vee inhou. Teen Sondag sal die ergste reënweer in die land egter opklaar, met dele wat steeds bewolk sal wees. Die platorand en dele van Limpopo soos Musina en Alldays sal wel tot en met Dinsdag ligte reënbuie kry. #die Kat met die wolhaar gat ♬ original sound – Wella